**Markus Piispanen** (s. 29. toukokuuta 1989 Jyväskylä) on suomalainen jääkiekkoilija, joka pelaa Ranskan toiseksi korkeimmalla sarjatasolla FFHG Division 1:n Albatros de Brestissä. Hän on pelipaikaltaan oikea laitahyökkääjä. Piispasta on luonnehdittu pelityyliltään yleispelaajaksi. Hän laukoo oikealta.

Ura
---

Jyväskylässä syntynyt Piispanen aloitti jääkiekkoilun helsinkiläisessä HooCeessä. Hän siirtyi juniorina sittemmin Oulunkylän Kiekko-Kerhoon, josta Piispanen palasi taas HooCeehen. Kaudella 2004–2005 hän oli seuran C-nuorten paras maalintekijä 11 osumallaan. Kaudella 2005–2006 Piispanen toimi HooCeen B-nuorten varakapteenina. Kaudeksi 2006–2007 hän siirtyi Espoo Bluesin B-nuoriin, jossa Piispanen voitti kauden päätteeksi SM-pronssia. Kaudella 2008–2009 hänet valittiin A-nuorten SM-liigan joulukuun 2008 kuukauden pelaajaksi. Piispanen voitti kauden päätteeksi A-nuorten Suomenmestaruuden.

Kesken kauden 2009–2010, joulukuussa 2009 Piispanen siirtyi Bluesin A-nuorista Pohjois-Amerikkaan Clarksonin yliopistojoukkueeseen. Hänen visiittinsä siellä jäi noin puolen kauden mittaiseksi, kun Piispanen palasi kaudeksi 2010–2011 Suomeen ja siirtyi vuoden mittaisella sopimuksella Mestis-joukkue Vaasan Sportiin. Hänen tulokaskautensa toi siellä 48 runkosarjaottelussa tehot 10+15=25 sekä 12 playoff-ottelussa tehot 2+2=4. Piispanen voitti kauden päätteeksi Mestiksen-mestaruuden, mutta liigakarsinnat vei kuitenkin Pelicans otteluvoitoin 4-0. Hän keräsi siellä neljässä ottelussa yhden syöttöpisteen. Kaudella 2011–2012 Piispanen jakoi tehoilla 3+7=10 koko Mestiksen pudotuspelien pistepörssin voiton joukkuetoverinsa Lassi Kokkalan ja Jokipoikien Joona Karevaaran kanssa. Hän voitti kauden päätteeksi Mestiksen-mestaruuden, mutta liigakarsinnat voitti kuitenkin Tampereen Ilves otteluvoitoin 4-1.

Kaudella 2012–2013 Piispanen oli Sportin paras maalintekijä 11 osumallaan. Kaudella 2013–2014 hän jakoi pudotuspeleissä joukkueen sisäisen pistepörssin voiton Lassi Kokkalan kanssa ja maalipörssin voiton Mika Kujanpään kanssa tehoilla 3+3=6. Kaudeksi 2014–2015 Piispanen siirtyi Ruotsin kolmanneksi korkeimmalle sarjatasolle Hockeyettan-joukkue Nybro Vikings IF:n riveihin. Hän oli tehoilla 8+25=33 joukkueen toiseksi paras pistemies Martin Olssonin jälkeen.

Piispanen palasi kaudeksi 2015–2016 Mestikseen ja siirtyi vuoden mittaisella sopimuksella Kajaanin Hokkiin. Johtaessaan kymmenen ottelun jälkeen sarjan pistepörssiä tehoilla 6+7=13 lokakuussa 2015 hänet lainattiin kahdeksi viikoksi seuran yhteistyöjoukkue Oulun Kärppiin, sarjatasoa ylemmäs SM-liigaan. Piispanen teki näin ollen liigadebyyttinsä 20. lokakuuta 2015 vieraissa JYPiä vastaan. Hän sai ottelussa jääaikaa 13.36 minuuttia. Marraskuussa hänen ilmoitettiin jatkavan Kärpissä toistaiseksi voimassa olevalla lainasopimuksella. Kymmenen runkosarja- ja kahden Mestarien liigan ottelun jälkeen Piispanen palasi joulukuussa takaisin Hokin vahvuuteen. Hän pelasi vuoden 2016 vaihteessa kuitenkin vielä kaksi ottelua Kärpissä Sebastian Ahon ja Jesse Puljujärven pelatessa alle 20-vuotiaiden MM-kilpailuissa sekä joukkueen kahdessa viimeisessä Mestarien liigan ottelussa. Piispanen voitti CHL-hopeaa. Hokissa hän oli 12 osumallaan joukkueen toiseksi paras maalintekijä Markus Korkiakosken kanssa. Kevään 2016 pudotuspeleissä Piispanen jakoi Korkeakosken kanssa Hokin sisäisen pistepörssin voiton. Hän voitti kauden päätteeksi Mestis-hopeaa.

Kaudeksi 2016–2017 Piispanen siirtyi vuoden mittaisella sopimuksella Mestikseen perustettuun Espoo Unitediin. Hänet nimettiin joukkueen varakapteeniksi. Piispanen oli joukkueen paras pistemies tehoilla 14+20=34. Hän voitti myös Espoo Unitedin sisäisen tehotilaston lukemalla +10. Piispanen voitti kauden päätteeksi Mestis-pronssia.

Piispanen siirtyi kaudeksi 2017–2018 vuoden mittaisella sopimuksella monikansallisen Alps Hockey Leaguen slovenialaisjoukkue HDD Jesenicen riveihin. Hän oli joukkueen paras pistemies ja syöttäjä tehoilla 11+33=44. Piispanen voitti myös koko liigan tehotilaston lukemalla +32. Hän edusti Jeseniceä kauden aikana myös Slovenian liigassa, jossa Piispanen voitti kauden päätteeksi mestaruuden. Kaudeksi 2018–2019 hän siirtyi vuoden mittaisella sopimuksella Ranskan toiseksi korkeimmalle sarjatasolle FFHG Division 1:n Albatros de Brestiin.

Muuta
-----

Piispasen isoveli Arsi on pelannut urallaan yli 400 SM-liigaottelua ja hän pelaa nykyään Ruotsin toiseksi korkeimmalla sarjatasolla HockeyAllsvenskanin IK Oskarshamnissa. Markuksen kaksoisveli Petrus on pelannut myös jääkiekkoa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2009–2010 | Clarkson Univ. | ECAC | 18 | 2 | 1 | 3 | 0 | – | – | – | – | – |
| 2010–2011 | Sport | Mestis | 48 | 10 | 15 | 25 | 14 | 12 | 2 | 2 | 4 | 0 |
| 2011–2012 | Sport | Mestis | 34 | 10 | 12 | 22 | 2 | 11 | 3 | 7 | 10 | 4 |
| 2012–2013 | Sport | Mestis | 48 | 11 | 13 | 24 | 39 | 5 | 0 | 2 | 2 | 0 |
| 2013–2014 | Sport | Mestis | 48 | 6 | 15 | 21 | 20 | 6 | 3 | 3 | 6 | 4 |
| 2014–2015 | Nybro Vikings IF | Ruotsi I | 36 | 8 | 25 | 33 | 16 | – | – | – | – | – |
| 2015–2016 | Hokki | Mestis | 31 | 12 | 16 | 28 | 42 | 17 | 6 | 8 | 14 | 18 |
|  | Kärpät | SM-liiga | 12 | 0 | 1 | 1 | 2 | – | – | – | – | – |
| 2016–2017 | Espoo United | Mestis | 46 | 14 | 20 | 34 | 12 | 11 | 1 | 3 | 4 | 8 |
| 2017–2018 | HDD Jesenice | AlpsHL | 40 | 11 | 33 | 44 | 28 | 8 | 2 | 2 | 4 | 0 |
|  | HDD Jesenice | Slovenia | 7 | 4 | 10 | 14 | 4 | 6 | 0 | 2 | 2 | 2 |
| 1 kausi | yhteensä | SM-liiga | 12 | 0 | 1 | 1 | 2 | – | – | – | – | – |
| 6 kautta | yhteensä | Mestis | 255 | 63 | 91 | 154 | 129 | 62 | 15 | 25 | 40 | 34 |

Lähteet
-------

* Markus Piispanen The Internet Hockey Databasessa (englanniksi)
* Markus Piispanen Eurohockey-sivustolla (englanniksi)
* Markus Piispanen *Elite Prospects*. Everysport Media Group AB.  (englanniksi)

### Viitteet

1. 1 2  Markus Piispanen - Pelaajakortti » Vaasan Sport
2. 1 2  Markus Piispanen *Jatkoaika.com*. Jatkoaika r.y. Viitattu 23.10.2015.
3. 1 2 3 4 5 6 7  Markus Piispanen *Elite Prospects*. Everysport Media Group AB.  (englanniksi)
4. ↑  Finnish Native to Join Clarkson Hockey Team *clarksonathletics.com*.  20.12.2009. Clarkson University Athletics Department. Viitattu 23.10.2015. (englanniksi)
5. ↑  Sport-miehistö valmiina kauteen *Jatkoaika.com*.  2.8.2010. Jatkoaika r.y. Viitattu 23.10.2015.
6. ↑  Markus Piispanen Eurohockey-sivustolla (englanniksi)
7. ↑  Kaksinkertainen Mestis-mestari siirtyy Ruotsiin *Jatkoaika.com*.  28.7.2010. Jatkoaika r.y. Viitattu 23.10.2015.
8. ↑  Hokki vahvistuu Piispasella *Jatkoaika.com*.  4.8.2015. Jatkoaika r.y. Viitattu 23.10.2015.
9. ↑  Ottelutilastot *liiga.fi*.  20.10.2015. Jääkiekon SM-liiga Oy. Viitattu 23.10.2015.
10. ↑  Markus Piispanen jatkaa Kärpissä *kaleva.fi*.  6.11.2015. Kaleva Oy. Viitattu 15.11.2015.
11. ↑  Kalapudas, Lehtonen ja Piispanen Hokkiin *oulunkarpat.fi*.  9.12.2015. Oulun Kärpät Oy. Viitattu 17.1.2016.
12. ↑  Piispanen vahvistamaan Espoo Unitedia *Jatkoaika.com*.  3.8.2015. Jatkoaika r.y. Viitattu 6.8.2016.
13. ↑  Espoo Unitedille viiden miehen kapteenisto - Hirschovitsistä kapteeni *Jatkoaika.com*.  14.9.2016. Jatkoaika r.y. Viitattu 24.9.2016.
14. ↑  Hurmerinta, Eero: Markus Piispanen suuntaa Sloveniaan *Jatkoaika.com*.  5.8.2017. Jatkoaika r.y. Viitattu 6.8.2017.
15. ↑  Na preizkušnjo prihaja Markus Piispanen! *hddjesenice.si*.  5.8.2017. HDD Sij Acroni Jesenice.  Arkistoitu 5.8.2017. Viitattu 5.8.2017. (sloveeniksi)
16. ↑  Kokenut Mestis-jyrä siirtyy ensi kaudeksi Ranskaan *Sportti.com*.  14.6.2018. Sport Content Oy. Viitattu 14.6.2018.